Jeremia 13 | Bibele e Inthaneteng | Phetolelo ea Lefatše le Lecha
13 Sena ke seo Jehova a mpoleletseng sona: “Tsamaea, ’me u iphumanele lebanta la line ’me u le tlame lethekeng, empa u se ke ua le kenya metsing.” 2 Kahoo ka fumana lebanta tumellanong le lentsoe la Jehova eaba ke le tlama lethekeng. 3 Lentsoe la Jehova la hlaha ho ’na ka lekhetlo la bobeli, la re: 4 “Nka lebanta leo u le fumaneng, le lethekeng la hao, ’me u tlohe, u ee Eufrate,+ ’me u le pate lefarung la lefika.” 5 Kahoo ka ea ’me ka le pata Eufrate, feela joalokaha Jehova a ne a ntaetse. 6 Empa eare bofelong ba matsatsi a mangata Jehova a re ho ’na: “Tloha, u ee Eufrate ’me u nke lebanta leo ke u laetseng hore u le pate teng.” 7 Tumellanong le hoo ka ea Eufrate ’me ka cheka ’me ka nka lebanta sebakeng seo ke neng ke le patile ho sona, ’me, bonang! lebanta le ne le senyehile; le ne le sa lokela letho. 8 Joale lentsoe la Jehova la hlaha ho ’na, la re: 9 “Sena ke seo Jehova a se boletseng, ‘Ka tsela e tšoanang ke tla senya boikakaso ba Juda+ le boikakaso bo bongata ba Jerusalema. 10 Sechaba sena se sebe se hanang ho mamela mantsoe a ka,+ se tsamaeang ka manganga a lipelo tsa sona+ le se ntseng se latela melimo e meng e le hore se e sebeletse le ho e inamela,+ le sona se tla ba feela joaloka lebanta lena le sa lokelang letho.’ 11 ‘Etsoe feela joalokaha lebanta le khomarela letheka la motho, kahoo ke entse hore bohle ba ntlo ea Iseraele le bohle ba ntlo ea Juda ba nkhomarele,’+ ho bolela Jehova, ‘e le hore ba fetohe ho ’na sechaba+ le lebitso+ le thoriso le ho hong ho hotle; empa ha baa ka ba mamela.’+ 12 “U ba bolelle lentsoe lena, ‘Sena ke seo Jehova Molimo oa Iseraele a se boletseng: “Nkho e ’ngoe le e ’ngoe e khōlō e tlatsoa ka veine.”’+ Ka sebele ba tla re ho uena, ‘Na ruri ha re tsebe hore nkho e ’ngoe le e ’ngoe e khōlō e tlatsoa ka veine?’ 13 U tla re ho bona, ‘Sena ke seo Jehova a se boletseng: “Bonang! ke tlatsa ka botahoa+ baahi bohle ba naha ena le marena a lutseng bakeng sa Davida+ teroneng ea hae le baprista le baprofeta le baahi bohle ba Jerusalema. 14 Ke tla ba thulanya, bo-ntate le bara, ka nako e tšoanang,”+ ho bolela Jehova. “Nke ke ka bontša qenehelo, kapa ka sareloa, ’me nke ke ka ba le mohau oa hore ke se ke ka ba felisa.”’+ 15 “Utloang, ’me le mamele. Le se ke la ikhohomosa,+ etsoe Jehova o boletse.+ 16 Rorisang Jehova Molimo oa lōna,+ pele a etsa hore ho be lefifi+ le pele maoto a lōna a khoptjoa lithabeng ka shoalane.+ Ka sebele le tla lebella leseli,+ ’me o tla le etsa moriti o lefifi;+ o tla le fetola botšo bo boholo.+ 17 Haeba le sa utloe,+ moea oa ka o tla lla libakeng tse patehileng ka lebaka la boikakaso ’me ruri o tla ntša meokho; ’me leihlo la ka le tla rotha meokho,+ kahobane mohlape+ oa Jehova o tla be o isitsoe kholehong. 18 “E-re ho morena le ho mofumahali,+ ‘Lulang sebakeng se tlaase,+ etsoe ka sebele moqhaka oa lōna oa botle o tla theoha lihloohong tsa lōna.’+ 19 Metse ea boroa e koetsoe, hoo ho seng ea e bulang. Juda kaofela ha eona e isitsoe kholehong. E isitsoe kholehong ka ho feletseng.+ 20 “Phahamisa mahlo ’me u bone ba tsoang leboea.+ O kae mohlape oo motho a u fileng oona, mohlape oa hao o motle?+ 21 U tla re’ng ha motho a lebisa tlhokomelo ho uena,+ ha u ba rutile joaloka metsoalle e tšepeloang makunutu haufi le uena ho tloha qalong?+ Na u ke ke ua tšoaroa ke bohloko ba pelehi, bo tšoanang le ba mosali ea belehang?+ 22 Ha u tla be u re ka pelong,+ ‘Ke hobane’ng ha ke hlahetsoe ke lintho tsee?’+ ka lebaka la bongata ba liphoso tsa hao seaparo sa hao se tlositsoe hore se se ke sa u koahela;+ lirethe tsa hao li tšoeroe ka mabifi. 23 “Na Mokushe+ a ka fetola letlalo la hae? kapa lengau la fetola maroboko a lona?+ Le lōna le ne le tla khona ho etsa se molemo, lōna batho ba rutiloeng ho etsa bobe.+ 24 Kahoo ke tla ba hasanya+ joaloka ’mōkō o fefoloang ke moea o tsoang lefeelleng.+ 25 Ena ke karolo ea hao, kabelo ea hao e lekantsoeng e tsoang ho ’na,”+ ho bolela Jehova, “hobane u ntebetse+ ’me u ntse u tšepa leshano.+ 26 Ke tla boela ke etse hore seaparo sa hao se u koahele sefahleho, ’me ka sebele ho se hlomphehe ha hao ho tla bonoa,+ 27 liketso tsa hao tsa ho feba+ le lillo tsa hao,+ boitšoaro ba hao bo hlephileng ba botekatse. Ke bone lintho tsa hao tse nyonyehang holim ’a maralla, naheng.+ U malimabe, Uena Jerusalema! U ke ke ua hloeka+—ka mor’a nako e telele hakae?”+